Fil-25 ta' Lulju 2018, l-ambaxxaturi għall-UE approvaw, f'isem il-Kunsill, mandat għal negozjati dwar proposta li temenda l-mekkaniżmu tal-UE għall-protezzjoni ċivili. Abbażi ta' dan il-mandat, il-Presidenza tal-Kunsill ser tibda negozjati mal-Parlament Ewropew. Tisħiħ tal-kapaċitajiet ta' rispons Ir-regoli eżistenti dwar il-protezzjoni ċivili jipprevedu konsorzju volontarju li jipprovdi appoġġ reċiproku fl-Ewropa. Minbarra li jsaħħu l-kapaċitajiet attwali, ir-regoli l-ġodda jistabbilixxu rescEU, sistema li għandha tintuża bħala l-aħħar għażla meta l-kapaċitajiet nazzjonali eżistenti u l-konsorzju ma jkunux biżżejjed. Permezz ta' din is-sistema l-UE tkun tista' tappoġġa lill-istati membri billi tikkofinanzja arranġamenti ta' lokazzjoni jew kiri kif ukoll il-kisba ta' kapaċitajiet oħra li huma neqsin. Il-kapaċitajiet ta' rescEU ser jiġu ospitati mill-istat membru li qed jiksibhom, jillokahom jew jikrihom, u ser ikunu disponibbli għal operazzjonijiet ta' rispons taħt il-mekkaniżmu tal-UE. Id-deċiżjonijiet dwar l-implimentazzjoni u d-demobilizzazzjoni tagħhom kif ukoll dwar l-arbitraġġ f'każijiet ta' talbiet konfliġġenti ser jittieħdu mill-Kummissjoni, f'kooperazzjoni mill-qrib mal-istati membri involuti. Titjib tal-prevenzjoni tar-riskju Il-prevenzjoni hija essenzjali kemm biex jitnaqqas ir-riskju ta' diżastri kif ukoll biex jitnaqqas l-impatt tagħhom. Skont ir-regoli l-ġodda, ser ikun meħtieġ li l-istati membri jiżviluppaw aktar il-valutazzjonijiet tar-riskju, l-ippjanar tal-ġestjoni tar-riskju u l-kapaċità tal-ġestjoni tar-riskju tagħhom. Jekk stat membru jitlob l-istess tip ta' assistenza għall-istess tip ta' diżastru tliet darbiet fuq medda ta' tliet snin, ser ikollu jipprovdi lill-Kummissjoni informazzjoni addizzjonali dwar il-miżuri tiegħu ta' prevenzjoni u tħejjija b'rabta ma' dak ir-riskju. Il-Kummissjoni mbagħad tqis jekk ikunux ittieħdu miżuri adegwati ta' prevenzjoni u tħejjija. Il-Kummissjoni, f'kooperazzjoni mal-istati membri, ser tkun tista' tistabbilixxi mekkaniżmi ta' konsultazzjoni biex jissaħħu l-prevenzjoni, it-tħejjija u l-koordinazzjoni bejn l-istati membri li huma suxxettibbli għal tipi simili ta' diżastri. Skambju tal-għarfien Ir-regoli l-ġodda proposti jtejbu wkoll it-taħriġ u l-iskambju tal-għarfien. Il-Kummissjoni ser tingħata l-kompitu li tistabbilixxi netwerk tal-UE ta' għarfien dwar il-protezzjoni ċivili fost dawk involuti fil-protezzjoni ċivili u l-ġestjoni tad-diżastri. Dan in-netwerk ser ikun responsabbli mit-twettiq ta' kompiti diversi fil-qasam tat-taħriġ, l-eżerċizzji u t-tixrid tal-għarfien. Il-mekkaniżmu tal-UE għall-protezzjoni ċivili ġie stabbilit fl-2001. Huwa għen biex tissaħħaħ il-kooperazzjoni bejn l-UE u l-istati membri tagħha, u jiffaċilita koordinazzjoni usa' fil-qasam tal-protezzjoni ċivili. Kwalunkwe pajjiż fid-dinja, kif ukoll in-Nazzjonijiet Uniti u organizzazzjonijiet internazzjonali rilevanti jistgħu jitolbu l-assistenza permezz ta' dan il-mekkaniżmu f'każ ta' diżastru. Madankollu, l-esperjenza reċenti wriet li d-dipendenza fuq offerti volontarji ta' assistenza reċiproka kkoordinati u ffaċilitati mill-mekkaniżmu mhux dejjem tiżgura li l-kapaċitajiet magħmula disponibbli f'każ ta' diżastru jkunu adegwati. Dan ikun partikolarment il-każ meta l-istati membri jiġu affettwati simultanjament minn diżastri rikorrenti u l-kapaċità kollettiva ma tkunx biżżejjed. Biex jiġu indirizzati n-nuqqasijiet eżistenti, f'Novembru 2017 il-Kummissjoni Ewropea ppreżentat proposta li ssaħħaħ ir-regoli eżistenti. Bħalissa, qed jiġi mobilizzat appoġġ taħt il-mekkaniżmu tal-UE għall-protezzjoni ċivili biex tingħata għajnuna fil-ġlieda kontra n-nirien li qed jaħkmu b'mod traġiku partijiet mill-Ġreċja, l-Iżvezja u l-Latvja. Proposta li temenda l-mekkaniżmu tal-UE għall-protezzjoni ċivili - mandat għal negozjati Protezzjoni ċivili (informazzjoni ġenerali)